Oficiālais Vēstnesis L 163 , 06/06/1998 Lpp. 0001 - 0008



Padomes Regula (EK) Nr. 1172/98 (1998. gada 25. maijs) par statistikas pārskatiem attiecībā uz autopārvadājumiem EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 213. pantu, ņemot vērā Komisijas iesniegto regulas projektu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], (1) tā kā Komisijas rīcībā ir jābūt salīdzināmiem, uzticamiem, sinhronizētiem, regulāriem un pilnīgiem statistikas datiem par to autopārvadājumu mērogu un attīstību, kuros izmanto Kopienā reģistrētos transportlīdzekļus, kā arī par šajos pārvadājumos iesaistīto transportlīdzekļu izmantošanas pakāpi, lai Komisija varētu veikt tai uzticētos uzdevumus kopējās transporta politikas sakarā; (2) tā kā Padomes Direktīva 78/546/EEK (1978. gada 12. jūnijs) par autopārvadājumu statistikas pārskatiem kā reģionālās statistikas daļu [4] neparedz pārskatus par pārvadājumu veidiem, kuri šīs direktīvas pieņemšanas laikā nebija atļauti; tā kā paredzētie pārskati sniedz dažādu informāciju par attiecīgās valsts un starptautiskajiem pārvadājumiem un tie nesniedz informāciju par pārvadājumos iesaistīto transportlīdzekļu izmantošanas pakāpi; (3) tā kā ir jāvāc pilnīga reģionālā statistika gan par kravu pārvadājumiem, gan par transportlīdzekļu braucieniem; (4) tā kā jāgroza Direktīvas 78/546/EEK noteiktā sistēma, lai nodrošinātu reģionālās kravas izcelsmes un iekšējo Kopienas pārvadājumu galamērķu aprakstu uz tāda paša pamata kā attiecīgās valsts iekšzemes pārvadājumiem un lai nodrošinātu saikni starp kravu pārvadājumiem un transportlīdzekļu braucieniem, nosakot šajos pārvadājumos iesaistīto transportlīdzekļu izmantošanas pakāpi; (5) tā kā saskaņā ar subsidiaritātes principu tikai Kopienas līmenī var efektīvi izveidot kopīgus statistikas standartus, kas ļauj iegūt saskaņotu informāciju, bet datu vākšanu katrā dalībvalstī pārzinās iestādes un institūcijas, kas atbild par oficiālās statistikas vākšanu; (6) tā kā Padomes Regula (EK) Nr. 322/97 (1997. gada 17. februāris) par Kopienas statistiku [5] nodrošina atsauces pamatu šajā regulā izklāstītajiem noteikumiem un jo īpaši tiem, kas attiecas uz pieeju administratīvās informācijas avotiem, pieejamo resursu izmaksu efektivitātei un statistikas datu slepenumu; (7) tā kā ir jādara zināmi atsevišķi dati, kad tie ir kļuvuši anonīmi, lai novērtētu rezultātu vispārējo precizitāti; (8) tā kā ir svarīgi nodrošināt pietiekamu statistikas informācijas izplatīšanu; (9) tā kā sākuma periodā Kopienai vajadzēs dalībvalstīm sniegt finansiālo ieguldījumu, lai tās varētu veikt nepieciešamo darbu; (10) tā kā jāparedz vienkāršota procedūra šīs regulas īstenošanai un pielāgošanai ekonomikas un tehnikas attīstībai; (11) tā kā saskaņā ar Lēmuma 89/382/EEK, Euratom [6] 3. pantu ir notikusi apspriešanās ar Statistikas programmu komiteju, kas izveidota, pamatojoties uz šo lēmumu, un tā kā tā ir paziņojusi, ka tā atbalsta šo regulu, IR PIEŅĒMUSI ŠO REGULU. 1. pants Priekšmets un darbības joma 1. Katra dalībvalsts vāc Kopienas statistikas datus par kravu autopārvadājumiem ar kravas autotransporta līdzekļiem, kuri ir reģistrēti šajā dalībvalstī, un par šo transportlīdzekļu veiktajiem braucieniem. 2. Šo regulu nepiemēro kravu autopārvadājumiem ar: a) kravas autotransporta līdzekļiem, kuru atļautā masa vai gabarīti pārsniedz attiecīgajā dalībvalstī parasti atļautos lielumus; b) lauksaimniecības transportlīdzekļiem, militārajiem transportlīdzekļiem un transportlīdzekļiem, kas pieder centrālās vai vietējām valsts pārvaldes iestādēm, izņemot publiskus uzņēmumus, jo īpaši dzelzceļa pārvadājumu uzņēmumus. Katra dalībvalsts var izslēgt no šīs regulas darbības jomas tos kravas autotransporta līdzekļus, kuru kravnesība vai maksimālā pieļaujamā kravas masa ir zemāka par noteiktu limitu. Vienmotora transportlīdzekļiem šī celtspējas robeža nedrīkst pārsniegt 3,5 tonnas vai — attiecībā uz maksimālo pieļaujamo masu - 6 tonnas. 2. pants Definīcijas Šajā regulā piemēro šādas definīcijas: - "kravu autopārvadājumi"— visi kravu pārvadājumi, ko veic, izmantojot kravas autotransporta līdzekļus, - "autotransporta līdzeklis" — transportlīdzeklis ar motoru kā vienīgo enerģijas avotu, ko parasti izmanto cilvēku vai kravu pārvadāšanai pa autoceļiem vai arī cilvēku un kravu pārvadāšanai izmantoto transportlīdzekļu vilkšanai pa autoceļiem, - "transportlīdzeklis kravu pārvadāšanai" — transportlīdzeklis, kas paredzēts galvenokārt vai tikai un vienīgi kravu pārvadāšanai (kravas automobilis, piekabe, puspiekabe), - "kravas autotransporta līdzeklis" — viens autotransporta līdzeklis (kravas automobilis) vai transportlīdzekļu sastāvs, proti, autovilciens (kravas automobilis ar piekabi) vai vilcējs ar puspiekabi, kas paredzēts kravu pārvadāšanai, - "kravas automobilis" — nedalāms transportlīdzeklis, kas paredzēts galvenokārt vai tikai un vienīgi kravu pārvadāšanai, - "vilcējs" — autotransporta līdzeklis, kas paredzēts galvenokārt vai tikai un vienīgi citu bezmotora transportlīdzekļu (galvenokārt puspiekabju) transportēšanai, - "piekabe" — transportlīdzeklis kravas pārvadāšanai, ko paredzēts transportēt ar autotransporta līdzekli, - "puspiekabe" — transportlīdzeklis kravas pārvadāšanai, kam trūkst priekšējās ass un kas konstruēts tā, lai daļa no transportlīdzekļa un ievērojama daļa no tajā iekrautās kravas svara gultos uz vilcēju, - "vilcējs ar puspiekabi" — vilcējs, kas savienots ar puspiekabi, - "autovilciens" — kravas autotransporta līdzeklis, kas savienots ar piekabi. Šajā kategorijā ietilpst arī vilcējs ar puspiekabi, kam pievienota vēl viena piekabe. - "Reģistrēts" — iekļauts autotransporta līdzekļu reģistrā, ko pārrauga kādas dalībvalsts oficiāla iestāde, neatkarīgi no tā, vai reģistrējot izsniedz automobiļa numura zīmi. Ja kravu pārvadā, izmantojot sakabinātus transportlīdzekļus, proti, autovilcienu (kravas automobili ar piekabi) vai vilcēju ar puspiekabi, un kravas autotransporta līdzeklis (kravas automobilis vai vilcējs) un piekabe vai puspiekabe ir reģistrēti dažādās valstīs, uzskata, ka viss transportlīdzeklis kopumā ir reģistrēts tajā valstī, kurā ir reģistrēts kravas autotransporta līdzeklis, - "kravnesība" — transportlīdzekļa reģistrācijas valsts kompetentās iestādes pieļautais maksimālais kravas svars. Ja kravas autotransporta līdzeklis ir autovilciens, kas sastāv no kravas automobiļa ar piekabi, autovilciena kravnesība ir kravas automobiļa un piekabes kravnesības summa, - "maksimālā pieļaujamā masa" — miera stāvoklī esoša, braucienam gatava transportlīdzekļa un transportlīdzekļa reģistrācijas valsts kompetentās iestādes pieļautās kravas masas kopējais svars, - "Eiropas Kopienu Statistikas birojs" — Komisijas struktūrvienība, kas atbild par šai institūcijai uzlikto uzdevumu izpildi Kopienas statistikas gatavošanas jomā. 3. pants Datu vākšana 1. Dalībvalstis vāc statistikas datus, kas attiecas uz šādām jomām: a) dati par transportlīdzekļiem; b) dati par braucieniem; c) dati par kravām. 2. Statistikas mainīgie lielumi katrā jomā, to definīcijas un klasifikācijā izmantotie līmeņi ir paredzēti pielikumos. 3. Nosakot statistikas datu vākšanas metodi, dalībvalstis atturas no jebkādu formalitāšu veikšanas uz robežām starp dalībvalstīm. 4. Datu vākšanas raksturojumu un pielikumu saturu pieņem saskaņā ar 10. pantā noteikto procedūru. 4. pants Rezultātu precizitāte Tiek izstrādātas datu vākšanas un apstrādes metodes, lai nodrošinātu to, ka dalībvalstu nosūtītie statistikas rezultāti atbilst minimālajiem precizitātes standartiem, ņemot vērā autopārvadājumu struktūras īpašības dalībvalstīs. Šos standartus nosaka saskaņā ar 10. pantā paredzēto procedūru. 5. pants Rezultātu nosūtīšana Eiropas Kopienu Statistikas birojam 1. Dalībvalstis katru ceturksni nosūta Statistikas birojam pienācīgi pārbaudītus atsevišķos datus, kas atbilst 3. punktā minētajiem un A pielikumā uzskaitītajiem mainīgajiem lielumiem, nenorādot nosaukumu, adresi vai reģistrācijas numuru. Vajadzības gadījumā šāds sūtījums ietver datus, kas attiecas uz iepriekšējiem ceturkšņiem, par kuriem nosūtīti provizoriski dati. 2. Sistēmu, kas vajadzīga, lai Statistikas birojam nosūtītu 1. punktā minētos datus, ieskaitot uz šiem datiem balstītas statistikas tabulas (ja tādas ir), nosaka saskaņā ar 10. pantā paredzēto procedūru. 3. Nosūtīšana notiek piecu mēnešu laikā pēc katra pārskata ceturkšņa beigām. Pirmais sūtījums attiecas uz 1999. gada pirmo ceturksni. 4. Pārejas laikposmā no 1999. gada 1. janvāra līdz dienai, ko nosaka saskaņā ar 5. punktu, dalībvalsts var izmantot A pielikuma A2. daļas 3., 4., 8. un 9. iedaļā un A3 daļas 5. un 6. iedaļā uzskaitīto mainīgo lielumu vienkāršotu kodēšanu. Šāda vienkāršota kodēšana sastāv no: - kodēšanas saskaņā ar G pielikumu -attiecīgās valsts iekšzemes pārvadājumiem, - koda katrai valstij — starptautiskajiem pārvadājumiem. 5. Šā panta 4. punktā paredzētā pārejas laikposma beigu dienu nosaka saskaņā ar 10. pantā paredzēto procedūru, tiklīdz ir tehniskie nosacījumi, kas ļauj izmantot efektīvu reģionālās kodēšanas sistēmu gan iekšzemes, gan starptautiskajiem pārvadājumiem saskaņā ar G pielikuma 1. un 2. iedaļu. 6. pants Rezultātu izplatīšana Saskaņā ar 10. pantā konkretizēto procedūru nosaka statistikas rezultātu izplatīšanas noteikumus attiecībā uz kravu pārvadājumiem pa autoceļiem, ieskaitot izplatāmo rezultātu struktūru un saturu. 7. pants Ziņojumi 1. Pirmā ceturkšņa informācijas nosūtīšanas dienā (vai pirms tās) dalībvalstis nosūta Statistikas birojam ziņojumu par datu vākšanā izmantotajām metodēm. Dalībvalstis nosūta Statistikas birojam arī sīku informāciju par visām būtiskajām pārmaiņām datu apkopošanā izmantotajās metodēs. 2. Dalībvalstis katru gadu informē Statistikas birojam par paraugu apjomiem, atbilžu nesaņemšanas procentu un galveno rezultātu uzticamību — standarta kļūdu vai ticamības intervālu formā. 3. Pēc tam, kad dati ir vākti trīs gadus, Komisija nosūta ziņojumu Eiropas Parlamentam un Padomei par iegūto pieredzi darbā, kas veikts saskaņā ar šo regulu. 8. pants Finansiālais ieguldījums 1. Pirmo trīs gadu laikā, kamēr tiek ieviesti šajā regulā paredzētie statistikas pārskati, dalībvalstis saņem finansiālu palīdzību no Kopienas, lai segtu ar veicamo darbu saistītos izdevumus. 2. Šim pasākumam piešķirto apropriāciju summu katru gadu nosaka kā daļu no ikgadējās budžeta procedūras. 3. Budžeta lēmējinstitūcija nosaka katram gadam atvēlētās apropriācijas. 4. Komisija 7. panta 3. punktā paredzētajā ziņojumā izklāsta šim pasākumam piešķirto Kopienas resursu izmantošanu. Pamatojoties uz 7. panta 3. punktā paredzēto ziņojumu, Kopiena novērtē, vai ir vēl nepieciešama finansiālais ieguldījums nākamajiem trim gadiem. 9. pants Īstenošanas procedūras Šīs regulas īstenošanas procedūras, ieskaitot pasākumus tā pielāgošanai ekonomikas un tehnikas attīstībai, nosaka saskaņā ar 10. pantā paredzēto procedūru tiktāl, ciktāl tas neietver dalībvalstu izmaksu un/vai respondentu apgrūtinājumu nesamērīgu pieaugumu. Šādas procedūras jo īpaši attiecas uz: - datu vākšanas raksturojuma un pielikumu satura pielāgošanu, - prasībām attiecībā uz precizitāti, - sistēmai, lai Statistikas birojam nosūtītu datus, ieskaitot uz šiem datiem balstītas statistikas tabulas (ja tādas ir), - rezultātu izplatīšanu, - beigu dienu noteikšanu 5. panta 5. punktā paredzētajam pārejas laikposmam 5. panta 4. punktā uzskaitīto mainīgo lielumu nosūtīšanai. 10. pants Procedūra Komisijai palīdz Statistikas programmu komiteja, še turpmāk — "komiteja". Komisijas pārstāvis iesniedz komitejai veicamo pasākumu projektu. Komiteja sniedz savu atzinumu par projektu termiņā, ko var noteikt priekšsēdētājs saskaņā ar attiecīgā jautājuma steidzamību. Atzinumu sniedz ar balsu vairākumu, ko Līguma 148. panta 2. punkts nosaka gadījumam, ja Padomei jāpieņem lēmums pēc Komisijas priekšlikuma. Dalībvalstu pārstāvju balsis komitejā vērtē, kā noteikts minētajā pantā. Priekšsēdētājs nebalso. Komisija paredz pasākumus, kurus piemēro nekavējoties. Ja pasākumi tomēr nesaskan ar komitejas atzinumu, Komisija tos nekavējoties dara zināmus Padomei. Šādā gadījumā: - Komisija atliek ar tās lēmumu pieņemto pasākumu piemērošanu uz trim mēnešiem, sākot no dienas, kurā informācija tika darīta zināma Padomei, - Padome ar kvalificētu balsu vairākumu var pieņemt atšķirīgu lēmumu termiņā, kas minēts pirmajā ievilkumā. 11. pants Direktīva 78/546/EEK 1. Dalībvalstis sniedz rezultātus par 1997. un 1998. gadu saskaņā ar Direktīvu 78/546/EEK. 2. Ar šo Direktīva 78/546/EEK ir atcelta, sākot no 1999. gada 1. janvāra. 12. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir piemērojama visās dalībvalstīs. Briselē, 1998. gada 25. maijā Padomes vārdā — priekšsēdētājs J. Cunningham [1] OV C 341, 11.11.1997., 9. lpp. [2] OV C 104, 6.4.1998. [3] OV C 95, 30.3.1998., 33. lpp. [4] OV L 168, 26.6.1978., 29. lpp. Direktīvā jaunākie grozījumi izdarīti ar 1994. gada Pievienošanās aktu. [5] OV L 52, 22.2.1997., 1. lpp. [6] OV L 181, 28.6.1989., 47. lpp. -------------------------------------------------- PIELIKUMI A pielikums | MAINĪGO LIELUMU UZSKAITĪJUMS | B pielikums | ASU KONFIGURĀCIJU KLASIFIKĀCIJA | C pielikums | BRAUCIENU VEIDU KLASIFIKĀCIJA | D pielikums | PREČU KLASIFIKĀCIJA | E pielikums | BĪSTAMO KRAVU KLASIFIKĀCIJA | F pielikums | KRAVAS VEIDU KLASIFIKĀCIJA | G pielikums | KRAUŠANAS UN IZKRAUŠANAS VIETU KODĒŠANA | --------------------------------------------------